b'\n_START_ARTICLE_\nAkvinkum\n_START_PARAGRAPH_\nAkvinkum (latinsko: Aquincum), rimski tabor (castra) in kasneje mesto v Spodnji Panoniji na desnem bregu Donave v sedanjem Starem Budimu (\xc3\x93buda), ki je bilo del rimskega mejnega obrambnega sistema. Bil je kri\xc5\xbei\xc5\xa1\xc4\x8de vseh voja\xc5\xa1kih poti na donavskem limesu med Bregencijem in Murso. Imel je izredno pomemben strate\xc5\xa1ki polo\xc5\xbeaj, ker je stal nasproti Jazigom, ki so bili naseljeni med Donavo in Tiso._NEWLINE_Na podro\xc4\x8dju Akvinka je bilo prvotno naseljeno keltsko pleme Eraviskov._NEWLINE_V letih 41-54 n. \xc5\xa1t. je pri\xc5\xa1la v tabor mo\xc4\x8dna konjeni\xc5\xa1ka enota s 500 vojaki, v \xc4\x8dasu cesarja Trajana (vladal 98-117) pa \xc5\xa1e II. legija Adiutrix s 6.000 vojaki. Ob taboru so postavili naselje vojnih veteranov (canabae). Hadrijan je tabor in naselje zdru\xc5\xbeil v municipij, ki je bil v \xc4\x8dasu Septimija Severa povi\xc5\xa1an na polo\xc5\xbeaj kolonije (Aelia Septimia Aquincum trib. Sergia). Akvinkum je leta 106 postal glavno mesto province Panonije Valerije in sede\xc5\xbe njenega duksa, medtem ko je imel njegov namestnik (praeses) sede\xc5\xbe v Sofijani. Na koncu 2. stoletja je imelo mesto 30.000-40.000 prebivalcev._NEWLINE_Ostanki rimskih zgradb so dolgo vzbujali pozornost arheologov. Na\xc4\x8drtna izkopavanja so se opravila v letih 1854-1856 in se nadaljevala v letih 1879-1891. Danes je natan\xc4\x8dno poznan tloris stalnega tabora (castra stativa) in naselja veteranov, amfiteatra, zgrajenega verjetno v \xc4\x8dasu Antonina Pija, in akvedukta. Pomemben je tudi mitrej z enajstimi napisi, sveti\xc5\xa1\xc4\x8de, posve\xc4\x8deno Nemezi in osem dobro ohranjenih kopali\xc5\xa1\xc4\x8d._NEWLINE_Velik kompleks zgradb na bli\xc5\xbenjem donavskem otoku H\xc3\xa1j\xc3\xb3gy\xc3\xa1ri je bil guvernerjeva pala\xc4\x8da. Ocenjuje se, da je meril 150 x 140 m (21.000 m\xc2\xb2). Pala\xc4\x8da je stala izven voja\xc5\xa1kih in civilnih naselij in je imela razgled na ladjedelnico in voja\xc5\xa1ki tabor. V osrednjem delu ju\xc5\xbenega dela kompleksa je stal oltar, posve\xc4\x8den morda kak\xc5\xa1nemu lokalnemu bo\xc5\xbeanstvu, ki so ga \xc4\x8dastili pred prihodom Rimljanov in so ga kasneje poistovetili z Merkurjem.'